b'\n_START_ARTICLE_\nSummer Night City\n_START_SECTION_\nHistorie\n_START_PARAGRAPH_\nInnspillingen av \xc2\xabSummer Night City\xc2\xbb ble p\xc3\xa5begynt 30. mai 1978 og resultatet var tenkt \xc3\xa5 utgis p\xc3\xa5 albumet Voulez-Vous i 1979. ABBAs nye innspillingsstudio, Polar Music Studio, var blitt innviet p\xc3\xa5 Kungsholmen i Stockholm den 18. mai, men var enn\xc3\xa5 ikke klart til \xc3\xa5 tas i bruk, s\xc3\xa5 innspillingen begynte i Metronome Studio._NEWLINE_Under innspillingen ble l\xc3\xa5ten pr\xc3\xb8vd i ulike arrangement og den hadde opprinnelig en 43-sekunder balladelignende intro, men denne ble tatt bort f\xc3\xb8r l\xc3\xa5ten ble sluppet. Til tross for flere ulike fors\xc3\xb8k var gruppa fortsatt ikke forn\xc3\xb8yde. \xc3\x85 mikse singelen tok minst ei uke, lengre enn noen annen ABBA-l\xc3\xa5t. ABBA besluttet \xc3\xa5 slippe \xc2\xabSummer Night City\xc2\xbb som single den 6. september 1978 til tross for sin misn\xc3\xb8ye. L\xc3\xa5ten ble den andre av gruppas singler som ikke ble tatt med p\xc3\xa5 noe musikkalbum (den f\xc3\xb8rste var \xc2\xabFernando\xc2\xbb). Singlen B-side var en potpurri med de amerikanske folkevisene Pick a Bale of Cotton, On Top of Old Smokey og Midnight Special som gruppa hadde spilt inn allerede i 1975. Disse var de eneste l\xc3\xa5tene ABBA slapp som de ikke hadde skrevet selv._NEWLINE_Til tross for ABBAs negative innstilling ble \xc2\xabSummer Night City\xc2\xbb en stor hit og toppet listene i Irland, Finland og Sverige. Den var for \xc3\xb8vrig gruppas siste single i Sverige. \xc2\xabSummer Night City\xc2\xbb var gruppas f\xc3\xb8rste single siden \xc2\xabSOS\xc2\xbb i 1975 som ikke n\xc3\xa5dde topp tre p\xc3\xa5 den britiske singlelista._NEWLINE_Den tidligere utgitte lengre versjonen med balladelignende intro ble til slutt sluppet p\xc3\xa5 CD-boksen ABBA - Thank You For The Music i 1994. Under gruppas verdensturn\xc3\xa9 i 1979 hadde de fremf\xc3\xb8rt l\xc3\xa5ten med en lignende roligere intro spilt p\xc3\xa5 Benny Anderssons synthesizer.'